Covid-19-statistieke: Hospitaalopnames bly laag(Argieffoto: Unsplash) Die Covid-19-positiwiteitskoers bly daal, terwyl die persentasie mense wat sterf of in die hospitaal opgeneem word, laag bly. Die Nasionale Instituut vir Oordraagbare Siektes (NIOS) het Vrydag 5 244 nuwe Covid-19‑gevalle aangeteken, wat ŉ positiwiteitskoers van 13% verteenwoordig. Dit is laer as Donderdag se 14,3% en ook laer as die sewedaggemiddeld van 15,4%. Net 274 mense is boonop die afgelope 24 uur in die hospitaal opgeneem. Dit beteken ongeveer 5% van mense wat positief toets, word in die hospitaal opgeneem. Volgens die Gautengse departement van gesondheid se weeklikse statistieke benodig bitter min van dié mense boonop intensiewe sorg en suurstof. Altesaam 2 665 mense is die afgelope week met Covid-19 in ŉ Gautengse hospitaal opgeneem. Minder as ŉ kwart van dié pasiënte (amper 500) word in ŉ intensiewesorg‑ of hoësorgeenheid behandel, die res is in algemene sale opgeneem. Sowat 70 pasiënte het suurstof nodig en 101 is aan ŉ ventilator gekoppel. Nog 59 mense het ongelukkig weens Covid-19-verwante siektes gesterf. Dit is wel net 1% van mense wat positief toets. Die meerderheid van nuwe gevalle is weereens in die Wes-Kaap aangemeld (1 389), gevolg deur Gauteng (1 061) en KwaZulu-Natal (984). Die Vrystaat het die minste nuwe gevalle aangeteken (218).